**Don Gaetano Scrivo, bývalý vikár hlavného prestaveného:**

**HLAVNÝ PREDSTAVENÝ – IDENTITA A ÚLOHA**

*Keď sa tieto riadky budú čítať, nový hlavný predstavený saleziánov už bude zvolený a uvedený do úradu. Ďalší úvodník – ako je mnohoročnou tradíciou Bollettino Salesiano – bude od neho. Týchto niekoľko riadkov má čitateľom pripomenúť úlohu, ktorú vykonáva hlavný predstavený, a zmysel jeho mandátu.*

Už od prvého textu Stanov (1875) je najvyšší predstavený saleziánov označovaný názvom hlavný predstavený. Súčasné stanovy, premyslené a prepracované podľa požiadaviek Druhého vatikánskeho koncilu, zabezpečujú kontinuitu so začiatkami, pričom zachovávajú názov, identitu a funkciu hlavného predstaveného, označeného troma charakteristickým črtami: spojenie s donom Boscom ako *nástupca*, pastoračná úloha ako *otec*, puto spoločenstva ako *centrum jednoty*.

***NÁSTUPCA***

V „Duchovnom testamente“ dona Bosca čítame: „Pred odchodom do večnosti musím voči vám splniť niekoľko povinností a tak splniť živú túžbu môjho srdca. [...] Váš hlavný predstavený je mŕtvy, ale na jeho miesto bude zvolený iný, ktorý sa bude starať o vás a o vašu večnú spásu. Počúvajte ho, milujte ho, poslúchajte ho, modlite sa zaňho, ako ste to robili mne.“ Tieto slová zakladajú tradíciu, že v hlavnom predstavenom vidíme „nástupcu dona Bosca“: je to konkrétny spôsob vyjadrenia nepretržitého puta, ktoré spája so zakladateľom, sprítomňuje ho a robí účinným. Z tohto pohľadu nech sa pozerá na sympatickú tradíciu prijímania hlavného predstaveného v každej časti saleziánskeho sveta, s piesňou: „*Don Bosco ritorna* *tra i giovani ancor, Don Bosco, vráť sa opäť medzi mladých*“.[[1]](#footnote-1)

***OTEC***

Ak je hlavný predstavený „*živý don Bosco dneška*“, nie je možné vystihnúť ho v jeho najopravdivejšej identite inak ako „otca“. Don Rinaldi napísal: „Náš zakladateľ nikdy nebol ničím iným ako otcom. [...] Celý jeho život je kompletným pojednaním, ktoré vychádza z otcovstva nebeského Otca, a ako jeho život nebol ničím iným než otcovstvom, tak ani jeho dielo a jeho synovia nemôžu existovať bez neho.“ „Otec“ don Bosco chcel, aby ho tak vnímali a volali jeho mladí: „Vždy ma volajte otec a budem šťastný.“ V hlavnom predstavenom je otcovstvo podstatnou charakteristickou črtou: je „*prorokom dobroty*“, „*géniom srdca*“. Don Ceria píše: „Dobrota dona Bosca žiarila všade. Bol ako slnko, ktoré šíri svetlo a teplo aj tam, kde ho nevidno.“ Zaiste, don Bosco ako najvyšší predstavený a zakladateľ vždy zachovával a uskutočňoval primát jasnej právnej autority, ale najopravdivejším primátom je jeho primát duchovného otcovstva.

***CENTRUM JEDNOTY***

Potrebu spoločenstva podčiarkoval a na ňu sa dôrazne odvolával sám don Bosco, ktorý v jednote videl neodmysliteľný prvok založenia Spoločnosti. Tretieho februára 1876 pri príležitosti prednášok direktorom upresňoval svoje zámery takto: „Všetci nech sú nápomocní hlavnému predstavenému, nech ho podporujú, pomáhajú mu všetkými možnými spôsobmi: nech sa všetci sústredia okolo neho ako jediného centra. Hlavný predstavený má zasa pravidlá; od nich nech sa nikdy neodchyľuje, inak centrum už nebude jedno, ale dvojité, totiž centrum pravidiel a centrum jeho vôle. Avšak potrebné je [...], aby pravidlá a hlavný predstavený boli to isté.“

Súhrn týchto troch charakteristických vlastností dáva najvyššiemu predstavenému typický rys pôvodnosti, ktorý siaha až k zámeru a príkladu zakladateľa, a vzťahuje sa na celú „*saleziánsku rodinu*“: toto je perspektíva zakorenená v dejinách našich počiatkov a spojená s vyzdvihnutím a podnietením saleziánskej rodiny, ako zdôraznila špeciálna generálna kapitula a nasledujúce kapituly. Tieto tri charakteristické črty určujú aj jeho hlavnú úlohu: „*Podporovať neustálu vernosť saleziánskej charizme, aby sa pokračovalo v dejinách v mládežníckom a ľudovom poslaní, kvôli ktorému Duch Svätý na Máriin materský príhovor vzbudil svätého Jána Bosca.“*

**Zakončím jedným svedectvom.** Mal som časté a dlhodobé kontakty s tromi hlavnými predstavenými. Ako provinciál s donom Renatom Ziggiottim, ako generálny radca pre mládežnícku pastoráciu a ako vikár hlavného predstaveného s donom Luigim Riccerim, taktiež ako vikár hlavného predstaveného s donom Egidiom Viganòm. Považujem za Pánov dar, že som vždy mohol vidieť v týchto osobnostiach – v mnohých ohľadoch veľmi rozdielnych – predĺženie dona Bosca do dejín, že som sa neustále cítil zaplavený ich otcovskou dobrotou, že som ich stále videl pracovať v prospech spoločenstva a jednoty. Pre všetkých troch bolo útechou, keď videli, že slová duchovného testamentu dona Bosca „*Počúvajte ho, milujte ho, poslúchajte ho, modlite sa zaňho*“ boli medzi saleziánmi živé a prítomné.

(Z Il Bollettino Salesiano, máj 2002)

Don Pasqual Chávez Villanueva: PLAVIŤ SA PO ŠÍROM MORI

Predstavujem sa vám

Ešte v atmosfére plnej radosti, ktorá pramení z Pánovho zmŕtvychvstania, mám tú radosť, že vás môžem po prvý raz pozdraviť ako nový hlavný predstavený.

Od smrti dona Bosca už prešlo 114 rokov, a počas tohto obdobia predĺžilo jeho prítomnosť zakladateľa a otca osem nástupcov. Každý z nich prispel k obohateniu jedinej charizmy v iných historických, spoločenských a cirkevných podmienkach, a rozvíjal a podporoval jej účinnosť prostredníctvom osobnej skúsenosti a citlivosti, aj pozorného učiteľského úradu.

**Don Michele Rua** sa vyznačoval svojou vernosťou donovi Boscovi a saleziánskej charizme, a múdrou a prezieravou činnosťou. Saleziánom otvoril svet, pričom sa zvlášť staral o misijné výpravy. Pavol VI. pri príležitosti jeho blahorečenia vyhlásil: „On z príkladu svätca (dona Bosca) urobil školu, z jeho Pravidiel ducha, z jeho svätosti vzor (...), zahájil tradíciu.” **Don Paolo Albera** sa staral o ústredné postavenie vnútorného života, o spiritualitu saleziánov, a o upevnenie formácie. **Don Filippo Rinaldi** sa vynímal svojím otcovstvom a láskavosťou až natoľko, že sa o ňom hovorilo, že *je vo všetkom rovnaký ako don Bosco okrem hlasu*. Mal intuíciu o zasvätenej laickosti a bol zakladateľom Dobrovoľníčok dona Bosca (VDB). **Don Pietro Ricaldone** dal rozhodujúci podnet na upevnenie kongregácie prostredníctvom jej reorganizácie, podporou odborných škôl a rozvojom katechézy prostredníctvom založenia vydavateľstva Elledici, usiloval sa definovať „saleziánsku doktrínu”. Treba pripomenúť, že jeho mandát sa odohral počas druhej svetovej vojny. **Donovi Renatovi Ziggiottimu** sa pripisuje oživenie kongregácie po vojnovom konflikte a jej ocenenie na celosvetovej úrovni prostredníctvom ciest po celom saleziánskom svete. **Don Luigi Ricceri** musel čeliť ťažkej dobe pokoncilovej krízy (ktorá začala v roku 1965), podčiarkol dôležitosť saleziána koadjútora a spoločenskej komunikácie, zorganizoval Špeciálnu generálnu kapitulu, rozhodujúcu pre prispôsobenie sa kongregácie dobe; a napokon definoval intelektuálny profil saleziána. **Don Egidio Viganò** bol človekom veľkých schopností, zbehlým predovšetkým v oblasti teológie a spirituality; snažil sa opätovne definovať saleziánsku charizmu, aby ju prispôsobil novej dobe; zúčastnil sa Druhého vatikánskeho koncilu, rozličných synod a na veľkých Latinskoamerických biskupských konferenciách; zahájil „Projekt Afrika“ a posilnil skutočnosť Saleziánskej rodiny. **Don Juan Vecchi**, môj predchodca, zdôraznil kultúrny rozmer formácie a prízvukoval výchovný a pastoračný charakter saleziánskej činnosti, a predostrel myšlienku zaktualizovania preventívneho systému. Rozvinul “projektovú mentalitu”, a dal impulz pre prácu s laikmi a pre Saleziánsku rodinu.

**A teraz som tu ja, deviaty nástupca dona Bosca**, najmenší spomedzi toľkých, usilujúci sa o to, aby som sa mu stával stále podobnejším. Mal som to šťastie, že som bol poslaný špecializovať sa vo Svätom Písme. Bola to milosť, ktorá mi bola osožná v minulosti a poslúži mi ešte viac v súčasnosti v poslaní, ktoré som bol povolaný vykonávať: zveľadiť duchovné obnovenie sa spolubratov a ich charizmatickú identitu. V dobe, ako je táto, sa od saleziánov vyžaduje práve silné a hodnoverné evanjeliové svedectvo a nový spôsob prítomnosti medzi chlapcami prostredníctvom vytvárania opravdivých pastoračných komunít a ponukou kvalitných výchovných a evanjelizačných návrhov, a to takým spôsobom, aby chlapci mohli znovu objaviť a rozvíjať celé bohatstvo hodnôt, ktoré Pán vložil do ich sŕdc.

**Vo svetle týchto úvah** si želám, aby Boh bol pre všetkých a vždy stredom, z ktorého pochádzajú najhlbšie inšpirácie a najvitálnejší dynamizmus, aby osobné a komunitné rozhodnutia pramenili v Ňom a opierali sa o Neho. Sústreďme spoločne pohľad na dona Bosca otca, učiteľa a vzor, aby sme sa v jeho škole naučili dávať do súladu vlastnosti a sklony, sny a nádeje, činnosti a zámery; aby sme si osvojili jeho lipnutie na náboženských hodnotách, jeho realizmus v práci, jeho primerané úsilie v nachádzaní odpovedí na potreby mladých, jeho realistický idealizmus a jeho ideálny realizmus, veľkosť zámerov a konkrétnosť realizácií, obrovskú citlivosť a výchovné otcovstvo, a ešte neúnavné venovanie sa mladým a presvedčenie, že rozvíja mimoriadne poslanie... **Pretože don Bosco bol velikán: „človek hlboko svätý a svätec hlboko ľudský“.** Pozývam vás, aby ste ho spoznávali, milovali, napodobňovali a šírili jeho charizmu.

(Z Il Bollettino Salesiano, jún 2002)

Don Pasqual Chávez Villanueva: TIME IS MONEY

Čas sú peniaze

*Júl a august sú mesiace veľkých prázdnin. Predovšetkým západný svet z toho urobil neodcudziteľné právo človeka, ale ... „strata času sa tomu, kto viac vie, tým viac nepáči“...*

Prázdniny sú posvätné ... ako víkend. Voľný čas alebo čas „osobného voľna“ je priestor v živote, ktorý má tendenciu rozširovať sa, pretože sa považuje za ľudské právo a za sociálny výdobytok, aspoň v západnom svete, svete blahobytu. A je to skutočne tak, keďže voľný čas sa predstavuje ako úžasná príležitosť angažovať sa na zveľaďovaní ľudského rozmeru, posilňovaní pozornosti voči rodine, priestoru pre priateľstvá. Okrem iného sa utvára ako privilegovaný čas na otváranie sa pre nové vzťahy, na obohatenie vlastných znalostí – cestovaním aj skontaktovaním sa s novými situáciami, inými národmi a rozdielnymi kultúrami. Aj mladí majú v tomto šťastnom období takmer posvätný alebo „sposvätnený“ priestor a čas – počnúc výletmi do hôr, cez športové akcie, špeciálne podujatia, pripravené pre nich, až po dnes už rutinné zábavy na diskotékach a v nočných kluboch, ktoré predstavujú skutočnú „kultúru noci“.

**Práve toto je svet, ktorý máme milovať**, pretože je to svet mladých, ktorým sme na základe povolania povolaní dávať našu ponuku plného života v tom najvernejšom a najtvorivejšom saleziánskom duchu. Don Bosco svojim chlapcom neodstránil nebezpečné a pohanské turínske karnevaly; vynašiel pre nich „vhodné karnevaly“, oslavy, kde zábava bola zdravá, radosť hlboká a chlapci boli ich hlavnými postavami.

Ale dnes je tu čosi nové... V našom prostredí je mnoho dospievajúcich, ktorí doslova „posväcujú“ svoj voľný čas tým, že ho veľkodušne a bezplatne venujú službe iným. Je mnoho tých, ktorí prežívajú svoje víkendy v pomoci tým, ktorí to potrebujú – možno doučovaním druhého, starostlivosťou o chorého, pomáhaním niekomu postihnutému, úsilím o začlenenie nejakého imigranta do spoločnosti. Hovorím o sociálnej dobrovoľníckej službe, ktorá je dnes aktívna v našich oratóriách a ktorá ctí mnohých mladých našej doby.

**Iní mladí vypĺňajú svoj voľný čas** tak, že sprevádzajú skupinky malých alebo väčších detí na ich ceste ľudského, spoločenského alebo náboženského dozrievania. Ide o dobrovoľnícku animátorskú službu, bez ktorej by sa nedala uskutočniť veľká časť aktivít, ktoré sa uskutočňujú vo farnostiach a v oratóriách. Nechýbajú ani takí, ktorí urobia aj ďalší krok a zvolia si misionársku dobrovoľnícku službu. Na dlhšie či kratšie obdobie – od niekoľkých mesiacov po niekoľko rokov – dávajú k dispozícii iných národov a iných kultúr svoje vedomosti, svoju profesionálnosť, bohatstvo svojho umu a srdca – s veľkodušnosťou, ktorá sa blíži hrdinstvu. Mnohí z týchto mladých nachádzajú vo viere motivujúci impulz pre rozhodnutie takej vznešenej kvality. Nachádzame ich aktívne zaangažovaných v mnohých oblastiach sveta pri deťoch z ulice, v utečeneckých táboroch, v programoch alfabetizácie resp. sociálnej podpory, v projektoch výchovy a evanjelizácie aj v najodľahlejších misiách.

**Úlohou saleziánskej pastorácie je sprevádzať** mladých v ich ľudskom a kresťanskom vyzrievaní, až kým neobjavia svoje miesto v Cirkvi a v spoločnosti. Považovať život za službu je bez pochýb jedným z najvznešenejších rozhodnutí, do akých sa človek môže vložiť. Aj samotné rehoľné povolanie je v podstate otázkou viery a osobnej veľkodušnosti. Inštitucionalizovaná dobrovoľnícka služba je už konsolidovaným novým javom, dnes aj predmetom zákonodarstva v mnohých európskych krajinách. Predstavuje novotu a výzvu aj pre saleziánske komunity, jednak pre tie, ktoré vysielajú dobrovoľníkov, ako aj pre tie, ktoré ich prijímajú. Preto túto formu altruizmu treba považovať za výchovnú a pastoračnú službu, ponúkanú mladým, aby sme ich mohli sprevádzať v dôležitých etapách ich rastu.

**Mladí dobrovoľníci ponúkajú veľkodušne a bezplatne** čas a prácu. Je treba oceniť túto formu služby a nachádzať im primerané miesto v ročnom plánovaní. Práca a zodpovednosť, ktorá sa im zveruje, majú brať do úvahy osobnú situáciu dobrovoľníka, charakter jeho povolania a bezplatnosť jeho spoluúčasti. Logicky – ak chceme byť účinní – aj dobročinnú lásku treba organizovať, avšak bez toho, aby sme ju inštitucionalizovali s rizikom, že stratí svoju sviežosť a odvahu „ísť ďalej“, tak trochu prekračovať normy, ako je to vlastné mladým. Mládežnícka dobrovoľnícka služba je vo svojich rozličných výrazoch rozumnou formou, ako viesť ich najvitálnejšie sily a pripravovať ich na vážnu zodpovednosť, ku ktorej budú povolaní v spoločnosti zajtrajška.

(Z Il Bollettino Salesiano, júl-august 2002)

**Don Pasqual Chávez Villanueva:**

**VYRAZIŤ VPRED, PRIVILEGOVANÝ PRIESTOR**

*Rozbehol sa nový školský rok a s ním celý svet ľudí a činností. Žiak – dieťa, dospievajúci alebo mladý človek – je jeho stredobodom a nepochybnou hlavnou postavou, ale do hry vstupujú aj iné inštitúcie: rodina, učitelia, zriaďovatelia, kníhkupectvá a vydavateľstvá, svet športu, obchodu, banky... Keď škola znovu otvára svoje brány, rozkmitá sa aj svet služieb!*

Saleziánska rodina sa už od začiatku predstavovala ako výchovná inštitúcia, pevne zakorenená v škole. Tak urobil don Bosco, ktorý už od prvých rokov svojej činnosti na Valdoccu tvorivo zaviedol školský sektor do stredu svojho apoštolátu medzi mladými, pričom v ňom uchoval ciele, ovzdušie a kritériá oratória a usiloval sa z každého svojho diela urobiť „**dom**, ktorý prijíma, **farnosť**, ktorá evanjelizuje, **školu**, ktorá pripravuje pre život, **dvor**, ktorý umožňuje stretávať sa“. Zároveň so svojím rozšírením do celého sveta sa kongregácia premenila na veľké hnutie šírenia ľudového a katolíckeho školstva v dvoch smeroch: *prispôsobovaním sa* konkrétnej realite každej krajiny a *premieňaním* prostredníctvom saleziánskej charizmy a originality jej výchovnej metódy. V tomto procese sa saleziáni vždy dali viesť presvedčením, ktoré bolo potvrdené skúsenosťou, že škola je privilegovaným výchovným prostredím, účinným prvkom podpory ľudského rozvoja, mimoriadne účinnou platformou evanjelizácie.

**Z analýzy štatistík jasne vyplýva** dôležitosť, ktorú saleziánska rodina stále pripisovala inštitúciám formálnej edukácie: základným školám prvého a druhého stupňa, stredným školám, stredným priemyselným školám, poľnohospodárskym školám, stredným priemyselným učilištiam, vysokým polytechnickým školám, univerzitám, pedagogickým vysokým školám, strediskám poskytujúcim základné vzdelanie, školám misionárskym, farským, večerným, sviatočným. Ale nejde iba o kvantitu. Stále sa usilovala zabezpečiť kvalitu výchovy a vzdelávania.

Zaiste, nechýbali okamihy protestov a kríz, kedy sa pochybovalo o výchovnej a pastoračnej účinnosti školy ako inštitúcie. Ale bez toho, že by sa ignorovali ohraničenia a nedostatky, bolo cieľom obnoviť jej model a hľadali sa odpovede stále dôslednejšie a primeranejšie novým pedagogickým a pastoračným výzvam. Nieto pochýb o tom, že medzi dnešnou školou a školou spred tridsiatich – nehovoriac spred sto – rokov jestvuje priepastný rozdiel, dokonca aj na úrovni architektúry a výbavy. Dnes pokojne rozprávame o výchovno-pastoračnej komunite, o projekte, o animačnej skupine, o kultúrnom rozmere školy, o jej evanjelizačnom cieli, o pastoračnom animovaní, o participácii mladých, o integrálnej výchove, o vzťahu k okoliu a vplyve naň...

**Skutočnosť, že saleziánske poslanie sa zameriava na výchovu,** neznamená, že sa obmedzuje na svet školy. Pole výchovy a kultúry je omnoho širšie a predstavuje aspekty a nuansy, ktoré vďaka prítomnosti mnohých iných výchovných inštitúcií prekračuje kapacity školy. Avšak je zrejmé, že škola neprestáva byť privilegovanou základňou výchovy, dialógu a kultúrnej konfrontácie, a tým aj premeny spoločnosti. Toto výsadné postavenie školy vzhľadom na ostatné inštitúcie je dané vzájomnou nadväznosťou a trvaním počiatočných výchovno-vzdelávacích procesov, tempom a procesmi sveta vzdelávania, mnohorakosťou, rozmanitosťou a vzájomnou previazanosťou výchovných zásahov, ktoré sa uskutočňujú počas školského roka, s množstvom zainteresovaných ľudí, s bohatstvom a kvalitou medziľudských vzťahov medzi žiakmi a učiteľmi, študentmi a profesormi, vychovávateľmi a chovancami, pretože výchova je otázkou odovzdávania nielen pojmov, myšlienok, vedomostí, ale ešte viac odovzdávaním hodnôt, skúseností, pohľadov na život; a napokon je dané osobným sprevádzaním, ktoré sa môže ponúkať mladým pri hľadaní zmyslu života a pi objavovaní vlastného povolania.

**Žiaľ, ešte dnes pre milióny detí, dospievajúcich a mladých** sveta je škola luxusom. V týchto prípadoch neraz misia, mládežnícke stredisko, katolícke dielo predstavujú ich jedinú šancu. V iných častiach sveta škola nie je dostatočne docenená a teda nemôže počítať so zdrojmi, ktoré potrebuje na plnenie svojej úlohy. Nechýbajú – najmä na Západe – politické orgány, ktoré si nárokujú spraviť zo školy nástroj a dať ju do služby nejakej ideológie. Saleziánska rodina spolu s ďalšími inštitúciami musí bojovať za rovnosť príležitostí, za slobodu vyučovania, za vytváranie kultúry tolerancie, spoločenstva, solidárnosti, za spoločnosť, ktorá umožní výchovu k hodnotám a kde sa berú do úvahy všetky rozmery človeka, aj rozmer náboženský a transcendentný.

(Z Il Bollettino Salesiano, september 2002)

**Don Pasqual Chávez Villanueva:**

**... AŽ NA KRAJ SVETA**

*Október je tradične mesiac misií... Cirkev si ho vybrala, pretože sa začína spomienkou na svätú Terezku z Lisieux (utorok 1. októbra), patrónku misií. Z toho dôvodu sa slávi Svetový deň misií (nedeľa 20. októbra).*

Jednu zo zlatých stránok Cirkvi napísali nepochybne misionári. Stačilo by prečítať si kroniky počiatkov evanjelizácie v Amerike, Ázii, Afrike a Oceánii, ale aj v samotnej Európe, aby nás očarili zázraky milosti, ktorá z ľudí úplne normálnych, bez výnimočných darov, ale s hlbokou vierou, spravila skutočných hrdinov, tvorcov kultúry, budovateľov krajín, pestovateľov vedy, podporovateľov sociálnych služieb (škôl, nemocníc, stredísk pre malomocných, sirotincov, domov pre starých ľudí, útulky pre pútnikov, oratórií...), obrancov ľudských práv, a to všetko v mene Ježiša a evanjelia, ktoré je neoddeliteľné od podpory človeka a od kultúry.

**Môžeme úplne doslova, bez obrazného pomenovania tvrdiť, že evanjelizácia** a teda misia sú zmyslom existencie Cirkvi, ktorá sa zrodila práve preto, aby evanjelizovala, aby niesla ďalej – počas celých dejín a všade – dielo zjavovania Ježiša, ktorý prišiel, aby všetci mali život a aby ho mali v plnosti. On v reči pred nanebovstúpením, prv ako odišiel z tohto sveta k Otcovi, zveril svojim učeníkom poslanie, aby boli jeho svedkami až na kraj sveta. Ide o dielo bez vymedzenia priestoru a času ... ktoré dnes chápeme a uskutočňujeme s novou mentalitou a novými metódami.

Naliehavosť misie, najmä v tých oblastiach sveta, kde evanjelium ešte nebolo ohlasované, nestráca svoju platnosť. To vysvetľuje taký veľký počet kňazov, rehoľníkov a rehoľníc, zasvätených i dobrovoľníckych laikov, ktorí pracujú v takzvaných krajinách prvej evanjelizácie.

**Ba dnes sa hovorí dokonca o reevanjelizácii** krajín so starobylou kresťanskou tradíciou, ktoré sa stávajú stále viac sekularizovanými a zbavenými toho bohatstva, ktoré evanjeliové hodnoty vnášajú do kultúry. Práve v tomto spočíva výzva Jána Pavla II., ktorý požaduje prinavrátiť Európe a Západu ich kresťanskú dušu.

Zaiste, oceňovanie kultúr a náboženstiev prispeli k objaveniu úlohy, ktorú hrajú v živote ľudí, takže niektorí misionári majú pokušenie zrieknuť sa akejkoľvek misionárskej prítomnosti, ktorú považujú za akýsi druh útoku na kultúru iných. Pre nich by evanjelizácia bola určitým druhom *výmeny kultúr*, kvôli čomu sa západná kultúra prestáva presadzovať. Iní zasa chcú obmedziť misiu na medzináboženský dialóg bez akéhokoľvek nároku na nadradenosť kresťanstva nad inými náboženstvami, a teda bez programu evanjelizácie. A napokon sú takí, čo sú presvedčení, že evanjelizácia je poslanie, ktoré je treba splniť, avšak ktoré sa musí uskutočniť prostredníctvom úprimného a hlbokého úsilia inkulturovať evanjelium, Cirkev, liturgiu, a snažiť sa, aby sa tieto skutočnosti prežívali a vyjadrovali podľa vlastného spôsobu vyjadrovania kultúry.

**Je isté, že evanjelium sa vždy odovzdáva v kultúrnom rúchu,** v odeve evanjelizátora, ale je tiež pravdou, že evanjelium je povolané nechať sa vsadiť do rôznych krajín a očistiť a prekvasiť všetky kultúry.

Magistérium Cirkvi je jasné, keď na jednej strane potvrdzuje hodnotu každej kultúry a náboženstva – a tým aj úctu ku kultúram – i hodnotu náboženského dialógu, a na druhej strane platnosť Ježišovho príkazu, a tým nevyhnutnosť ohlasovať všetkým ľuďom sveta láskyplný plán Boha, „ktorý chce, aby všetci ľudia dosiahli spásu“.

(Z Il Bollettino Salesiano, október 2002)

Don Pasqual Chávez Villanueva: POZERAJME SA NA DETI

Môj predchodca don J. E. Vecchi krátko pred smrťou nechal donovi Vittoriovi Chiarimu svoje prieskumy a ukázal mu, ako mu ležal na srdci osud ohrozených detí v každej časti planéty. Vznikla z toho kniha **„Globalizácia – križovatka výchovnej dobročinnej lásky“**, ktorá bola podnetom pre vznik **KALENDÁRA 2003**, aby pripomínal vychovávateľom, učiteľom a rodičom naliehavé potreby 3. tisícročia vzhľadom na najkrehkejšiu a najohrozenejšiu časť ľudstva, totiž deti.

Don Bosco cítil, že ho Boh povolal starať sa o najchudobnejších chlapcov. Išlo o chudobu, ktorá bola ovocím rodiacej sa priemyselnej revolúcie, ktorá vyvolávala emigráciu do miest, aby tam ľudia hľadali prácu. Dnes sa hovorí o nových druhoch chudoby mladých, aby sa ukázali nespočetné situácie opustenosti, v ktorých sa môžu nachádzať alebo do ktorých môžu padnúť. Avšak najťažšou je chudoba spoločensko-ekonomická, pretože jej vždy predchádzajú, sprevádzajú ju alebo jej dôsledkom sú iné ťažké formy chudoby: kultúrna, mravná, duchovná... **KALENDÁR 2003** je výzvou pozerať sa na realitu, v akej sa nachádzajú mladí, vo všetkých jej odtieňoch a hľadať odvážne odpovede na nové výzvy sveta, ktorý potrebuje globalizovať solidárnosť, práva, rozvoj.

**Mnohé deti si zvolili ulicu** za svoj domov kvôli neznesiteľnej rodinnej situácii, pričom sú prinútení na vlastnú škodu kráčať cestou smerujúcou k zločinom resp. k drogovej závislosti, v neľútostných citových a sociálnych podmienkach, bez prítomnosti aj bez budúcnosti. Ďalší vzali do rúk pušku; bolo treba, aby sa dvaja chlapci v predpubertálnom veku z Mianmarska dostali na prvé stránky hlavných časopisov so samopalom v ruke a s cigaretou v ústach, aby svet zistil skutočnosť, ktorá je už roky prítomná na scéne vojen a partizánskych zápasov, odohrávajúcich sa vo viacerých častiach sveta. Ďalší sú zasa obeťami bezuzdnej chlipnosti skazených ľudí: sexuálny turizmus a pedofília sú odporným biznisom, ktorý, bohužiaľ, veľmi posilňuje aj internet. A pracujúce deti a otroci? Už pred viac ako 150 rokmi don Bosco bojoval za práva mladistvých robotníkov a dokázal pre nich dohodnúť riadnu písomnú zmluvu. Dnes vzrástla citlivosť v prospech práv maloletých, ale paradoxne aj ich vykorisťovanie – až na nepredstaviteľnú úroveň. K najtraumatizujúcejším skúsenostiam treba pripočítať deti „bez mena“: neexistovať pre matriku, školu, prácu, atď. znamená byť menej ako zvieratá, pretože dnes sú aj zvieracie matriky.

**Uväznené deti** vždy predstavovali jedno z polí práce saleziánov. Sám don Bosco uskutočňoval túto službu, ba práve stretnutie s nimi ho podnietilo zvoliť si preventívnosť. Deti, ktoré sa z donútenia stali darcami orgánov, a zmrzačené deti sú ďalšou drámou zdedenou z 2. tisícročia; keď sa prekročí hranica morálky, všetko sa stáva dovoleným, aj tie najúchylnejšie veci – ako je obchodovanie s ľudskými orgánmi. Chudobné a na okraj spoločnosti vytlačené deti sú znepokojujúcou masou. Nemuseli by sme na ne poukazovať ako na zvláštnu kategóriu, ak by mnohí nespadali iba do nej. Bližšie sú nám deti žijúce v kanáloch: strach, že ich zatkne polícia alebo ohrozovanie silnejšími bandami mladistvých ich núti hľadať si bezpečné skrýše; napríklad kanály Bukurešti. Veľký počet tulákov sa pohybuje po veľkomestách Francúzska, Nemecka, Holandska..., ale táto pohroma je celosvetová. Čo sa týka chorých detí, mohli by byť zdravé, pretože veda a technika urobili nepredstaviteľný pokrok. Práve preto veľmi veľký počet mladistvých, postihnutých hroznými chorobami, volá o odplatu pred Božou tvárou. Deti utečenci a siroty sú nevinnými obeťami nenávisti a násilia: našiel som ich v Hondurase, v Kolumbii, „vyhodených z partizánskych tlúp“, a v Afrike „lost boys, stratené deti“.

**Toľké nešťastie je výzvou pre svedomie všetkých.** Na konci 25. generálnej kapituly saleziáni poslali výzvu tým, čo majú zodpovednosť za mladých ľudí: „Skôr, než bude príliš neskoro, zachráňme deti, budúcnosť sveta!“ Zoči-voči pohromám sveta mladých my „sme na strane mladých, pretože – ako don Bosco – dôverujeme im, ich chuti učiť sa, študovať, uniknúť z chudoby, vziať do rúk svoju budúcnosť... Pretože veríme v hodnotu človeka, v možnosť iného sveta, a najmä vo veľkú hodnotu výchovného úsilia.“ Investujme do mladých, globalizujme úsilie vychovávať a pripravíme pre našu planétu budúcnosť, v ktorej sa bude dať žiť.

(Z Il Bollettino Salesiano, november 2002)

**Don Pasqual Chávez Villanueva:** **RODINNÝ BOH**

December! Môj pozdrav nemôže nič iné, iba sa premeniť na blahoželanie a na vianočné posolstvo pre tak mnohých čitateľov časopisu Bollettino Salesiano.

Od prvých rokov oratória si don Bosco osvojil podnet ponúknuť svojím chlapcom *„strennu“* (=novoročný darček - pozn. prekl.) ako darček k začínajúcemu roku. Ako dobrý vychovávateľ, ktorý ich mal tak veľmi rád, sa usiloval postarať sa o ich ľudský i duchovný rast, a navrhovať s otcovskou naliehavosťou uctievanie Panny Márie a časté prijímanie. Raz siahol až k absurdnosti a ponúkol seba samého ako „strennu“: *„Bude to úbohé, ale nič si neponechávam pre seba.“*

Pomaly sa tento zvyk upevňoval, a „strenna“ sa stala dedičstvom celej saleziánskej rodiny. Inšpiráciu je možné nájsť práve vo sviatku Vianoc, kedy dar, ktorý nám Otec dal vo svojom Synovi, podnecuje vôľu a napomáha želať si niečo, čo opäť rozžiari v celom svojom lesku novinu, ktorú prinieslo Dieťa z Betlehema.

*Strenna na rok 2003*, ako napokon aj strenna na rok 2002 *Duc in altum* (*Zatiahni na hlbinu*), má svoje korene v pastoračnom programe, ktorý pápež predstavil univerzálnej Cirkvi, aby prežívala v plnosti toto tretie tisícročie: „*UROBME Z KAŽDEJ RODINY A Z KAŽDEJ KOMUNITY DOM A ŠKOLU SPOLOČENSTVA“*(Novo millennio ineunte 43).

Je to pozvanie spolupracovať na rozširovaní kultúry solidarity a pokoja, počnúc miestnym prostredím, vlastnou prirodzenou rodinou, ale aj rodinou rehoľnou, ktorá by mala byť domom a školou, kde sa spontánne a bezprostredne učí žiť v prijímaní druhých a vo vzájomnej podpore. Je zrejmé, že prvou starosťou má byť starosť o najmenších a najnúdznejších, vstúpiť s nimi do dialógu a rešpektovať rozdiely, s jediným cieľom – usilovať sa o spoločné dobro a o spoločné ciele. Rodina skutočne je – alebo by mala byť – prirodzeným a privilegovaným miestom rastu osoby, kde sa učí pravému bratstvu, pretože sa konkrétne a hmatateľne zakusuje otcovstvo, materstvo a synovstvo.

*Problémy sveta sú také veľké,* že neexistuje nikto, kto by ich vyriešil sám, ani nijaký štát alebo spoločenstvo národov. Riešenie je v rukách všetkých a každého, v miere, akou sa prežíva spoločenstvo vo vlastnom prostredí komunity, rodiny alebo spoločnosti.

Toto je možné iba v láske, v tej istej láske, ktorá pobádala Otca poslať svojho Syna, aby prijal až do krajnosti našu ľudskú prirodzenosť a premenil ju. Vianoce sú tajomstvom Ježiša, ktorý *„svoju rovnosť s Bohom úzkostlivo nestrážil ako poklad, a stal sa človekom...“*. Vianoce sú tajomstvom Boha, ktorý sa chcel stať členom našej rodiny, a chcel získať skúsenosť byť človekom, a to človekom chudobným, a vybral si ako miesto svojho narodenia i svojho rastu *obyčajnú* rodinu, vo všetkom podobnú ostatným rodinám. Bol naozaj v lone tejto rodiny, kde sa, *poslaný Otcom,* naučil rásť ako človek a ako Boží syn.

*Dnes je, žiaľ, rodina ohrozená na dvoch frontoch: zvnútra,* generačným rozdielom, ktorý niekedy takmer znemožňuje vzťah medzi deťmi a rodičmi, i vzájomným odcudzením sa manželov; a *zvonka –* spoločenským podceňovaním, vyjadreným neverou ako ideálom, neplodnosťou ako oslobodením, ako keby dieťa predstavovalo prekážku individuálneho blahobytu a osobného i spoločenského rozvoja rodičov. A predsa: Boh si zvolil stať sa človekom v  konkrétnej rodine. V nej sa náš Boh stal *ľudským*: nielenže sa vtelil, ale on – Boh, sa naučil byť a žiť ako *jeden z nás*. To znamená, že rodina je privilegovaným miestom poľudšťovania, a teda výchovy. Takže prijať Boha vo vlastnom živote a vo vlastnej rodine v sebe zahŕňa úlohu urobiť mu miesto, veriť v jeho lásku *k* nám, a vytvárať spoločenstvo *medzi* nami.

*Želám všetkým požehnané Vianoce a rok 2003 bohatý na solidaritu, pokoj a spoločenstvo.*

(Z Il Bollettino Salesiano, december 2002)

1. Známa talianska saleziánska pieseň – pozn. prekl. [↑](#footnote-ref-1)